google/wiki40b huggingface dataset:
Martinique'i kreoolkeel

Nimisõna

Nagu prantsuse keeles, puuduvad ka Martinique'i kreoolkeeles käänded. Kuid võrreldes prantsuse keelega puudub selles keeles mees- ja naissugu. Grammatiliselt märgitakse mitmust ees- või arvsõnaga; nimisõna ei muutu kunagi, samuti ka omadussõna. Sageli tuleb Martinique'i kreoolkeelest arusaamiseks ära tunda kontekst.

Sõnajärg

Sõnajärg SVO: subjekt, verb ja objekt.

Kirjasüsteem

Martinique'i kreoolkeeles kasutatakse ladina kirja.
Highpoint II

Highpoint II on 12 korteriga kuuekorruseline elumaja Inglismaal Londonis, üks kahest arhitekt Berthold Lubetkini projekteeritud elumajast Londoni Highgate'is.
Hoone on internatsionaalse stiili näiteid selle stiili varasemast perioodist Suurbritannias.
Hoone konstruktsioonide projekti koostas Ove Arup. Monoliitsest raudbetoonist hoone ehitas aastail 1936–1938 ehitusfirma JL Kier & Co Ltd.
Highpoint II on arvatud Inglismaa arhitektuurimälestiste nimistusse.
Beru

Beru on atoll Mikroneesias, üks Gilberti saartest. Pindala 18 ruutkilomeetrit. Saar on madal. Kuulub Kiribatile.
Michael Abels

Michael Abels (sündinud 8. oktoobril 1962 Phoenixis) on Ameerika Ühendriikide helilooja.
Ta on õppinud Lõuna-California Ülikoolis.
Kõmbid

Kõmbid on kaks sirget puuteivast, mille alumisse otsa (teiba alt u 0,5 m kõrgusel) on kinnitatud puutükk. Kõmpidega saab käia nt pehmel pinnasel või madalas vees.
Rein Roos

Rein Roos (14. september 1935, Tartu – 7. mai 2000, Tartu) oli Eesti spordipedagoog.

Elulugu

Lõpetas 1954 Tartu Kunstliku Vedelkütuse Tehnikumi, 1964 P. F. Lesgafti nimelise Leningradi Kehakultuuri Instituudi käsipallitreenerina ja 1974 TÜ aspirantuuri; pedagoogikakandidaat (1975, TÜ), väitekiri "О теоретических знаниях и практическом умении студентов высших учебных заведение в области тактики баскетбола". Oli 1962–65 Sillamäe "Kalevi" ja 1965–66 Kohtla-Järve "Kalevi" käsipallitreener, 1966–93 TÜ sportmängude kateedri õppejõud (aastast 1984 dotsent) ja 1983–93 kateedri juhataja, 1993–2000 TÜ spordikeskuse lektor. Töötas 1980-ndatel Tallinna "Kooperaatori" käsipallimeeskonna ja 1988 Soomes Sianto meeskonna treenerina. Eesti esimene diplomeeritud käsipallitreener.

Teadustöö

Uurimisvaldkond: sportmängud, käsipall. Üle 40 teadustrükise.
Võžnõtsja rahvuspark

Võžnõtsja rahvuspark on rahvuspark Ukraina edelaosas Tšernivtsi oblastis Bukoviinas.
Rahvuspargi pindala on 11 238 ha. Pindalalt on see üks Ukraina Karpaatide väiksemaid rahvusparke. Rahvuspargi halduskeskus asub Berehometis.
Rahvuspark asub Pokuttja-Bukoviina Karpaatides, esindades mägist maastikku. Loodes ja läänes piirneb rahvuspark Tšeremoši jõega (Pruti lisajõgi), idast ja kagust Sireti jõega (Doonau lisajõgi). 
Ligi 95% rahvuspargi alast on kaetud metsaga. Metsad on valdavalt kuuse ja pöögi segametsad, kohati esineb nulgu. Loomadest elavad alal pruunkaru, euroopa piison, ilves, punahirv, metssiga ja tähniksalamander.
Karmo Nigula

Karmo Nigula (sündinud 14. märtsil 1993 Paides) on eesti näitleja.
Karmo Nigula lõpetas 2012. aastal Vanalinna Hariduskolleegiumi teatrikooli. 2016. aastal lõpetas ta Eesti Muusika- ja Teatriakadeemia lavakunstikooli (27. lend).
Aastast 2016 töötab ta Eesti Draamateatris näitlejana.
Avshalom Caspi

Elukäik

Ta elas lapsena Iisraelis, Brasiilias ja USA-s. Caspi oli ainuke laps peres, tema esimesteks õpetajateks olid tema vanaema, vanaisa ja vanemad.
Caspi tuli esimest korda USA-sse, kui ta isa jätkas õpinguid Berkeleys. Siin omandas Caspi inglise keele. Alguses tahtis Caspi saada ajakirjanikuks, kuid tema vilets kirjakeel sai takistuseks. Saanud inspiratsiooni sotsiaalteadlastest Brewster Smithist ja Tom Pettigrew’st asus ta õppima psühholoogiat. Edasi viis tee Cornelli Ülikooli, kus ta tutvus kestvusuuringute võimalustega. Tulemuseks oli raamistik, millega uurida isiksuse muutumist elu jooksul. Arhiiviandmeid kasutades uuris ta kooli, töö, abielu ja vanemluse kulgemist isiksuse foonil. 1986. aastal sai Caspist assisteeriv professor Harvardi ülikoolis. Caspi asus uurima isiksuse püsivust ajas. Tema sihtrühmaks olid pikaajalised abielupaarid.
Ühel arengut käsitleval konverentsil kohtus Caspi Terrie Moffittiga. 1989. aastal liitus Caspi Moffitti tööga Wisconsini ülikoolis. Alustati Uus-Meremaa Dunedini kestvusuuringuga, mis hõlmas 1000 last. See võimaldas Caspil uurida isiksuse põhjuslikke seoseid ja selektsiooni, ehk eristada sündmusi ja kogemusi, mis viivad nende laste elus teatud resultaadini. Samuti uuris ta, mis vanuses saab hakata erinevaid isiksuse näitajaid ja viiteid isiksusstiilile eristama. Edaspidi on teadlaste paar teinud väga palju ühiseid uurimusi ka antisotsiaalsuse ja geenide ning keskkonna interaktsioonist. Kaks tähtsamat tööd ilmusid 2002  ja 2003.
Syn

Syn oli muinaspõhja mütoloogias hoolikuse ja tõe jumalanna Friggi abiline, keda kohtualused appi kutsusid.
Pannoonia

Pannoonia oli piirkond Kesk-Euroopas, kus elas illüürlaste hõim pannoonlased. Nende ala piirnes põhjas ja idas Doonau jõega, lõunas enam-vähem Sava jõega ning läänes Alpide eelmäestikuga.
Keldid vallutasid Pannoonia 4. sajandil eKr. 
Roomlased vallutasid omakorda Pannoonia 9. aastal eKr ja muutsid selle Tiberiuse valitsemise ajal pärast pannoonlaste ülestõusude mahasurumist Rooma provintsiks.  Traianus jagas aastal 103 Pannoonia kaheks provintsiks: Pannonia Superior ja Pannonia Inferior, viimase pealinnaks sai  Sirmium.
Aastal 296 reorganiseeris Diocletianus Pannoonia neljaks provintsiks: Pannonia Prima, Pannonia Valeria, Pannonia Savia ja Pannonia Secunda, ning Sirmium sai Pannonia Secunda pealinnaks. Ta ühendas need Noricumi ja Dalmaatsiaga, et rajada Pannoonia diötsees, mille pealinn oli samuti Sirmium. Aastal 293, seoses tetrarhia loomisega, jagati Rooma keisririik neljaks osaks. 
5. sajandil asusid Pannooniasse hunnid. Pärast nende valitseja Attila surma on Pannoonia olnud mitmete rahvaste elupaigaks. Hunnide riigi järel, pärast Attila surma aastal 453, algas idagoodite ajalugu Pannoonias, kui Thiudimiri juhitud gepiidid ja idagoodid saavutasid hunnide õle võidu Nedao lahingus aastal 454.
Idagoodid sõlmisid nüüd suhted keisririigiga ja asusid Pannooniasse. Suurema osa 5. sajandi teisest poolest mängisid idagoodid Kagu-Euroopas peaaegu sama rolli, mida läänegoodid mängisid sajand varem.
Sialeʻataonga Tuʻivakanō

Sialeʻataonga Tuʻivakanō on Tonga poliitik, kes oli 22. detsembrist 2010 kuni 30. detsembrini 2014 Tonga peaminister.
Sialeʻataonga Tuʻivakanō on hariduselt õpetaja. Ta on õpetanud koolis ja töötanud haridusministeeriumis.
Aastal 1996 valiti ta aristokraatide mandaadiga Seadusandlikku Kogusse. Aastatel 2002–2004 oli ta parlamendi esimees. Aastal 2005 sai ta tööministriks, 2006 haridus-, tööhõive-, noorsoo- ja spordiministriks.
Aastal 2010 valiti ta parlamenti tagasi.
Detsembris 2010 valis parlament Sialeʻataonga Tuʻivakanō salajasel hääletusel peaministriks. Ta on esimene Tonga peaminister, keda ei määranud ametisse kuningas.
3. jaanuaril 2011 nimetas ta ametisse valitsuse, kus ta ise oli lisaks peaministri ametile ka välis- ja kaitseministri ametis.
30. detsembril 2014 andis ametivande eelmisel päeval parlamendis uueks peaministriks valitud ‘Akilisi Pohiva.
Kunstiühing "Ars"

Kunstiühing "Ars" oli aastatel 1920–1924 Tallinnas tegutsenud kunstiühing.
Kui mitte arvestada juba 1918. aasta jaanuaris asutatud kunstiühingut Pallas, oli 1920. aastal moodustatud Ars esimene kunstnike organisatsioon iseseisvunud Eestis. Ühing korraldas kuni 1924. aastani viis näitust. Ühingusse kuulusid peamiselt Venemaalt opteerunud kunstnikud ning baltisaksa kunstnikud.
8.–28. novembril 1920 toimus kunstiühingu "Ars" näitus Toompeal Eestimaa Provintsiaalmuuseumi ruumides. Näituse žüriisse kuulusid kunstnikud Peet Aren, Ants Laikmaa, Anatoli Kaigorodov, Paul Sepp ja Klara Zeitler, arhitekt Boris-Aleksander-Emil Krümmer ning kunstiajaloolane Leo Kügelgen. Kokku oli väljas üle 50 maali, mis olid üles seatud kolme saali. Esindatud olid venelastest kunstnikud Aleksander Kulkoff, Anatoli Kaigorodov, Aleksander Grinev, Antonov, Mihhail Rundaltsev, Krümmer jt. Eesti kunstnikest olid näitusel kolm Jaan Koorti tööd ning Karl ja Paul Burmani, August Roosilehe, Paul Liivaku, Natalie Mei ja Lydia Wademan-Jans. Baltisakslasi esindasid Constance Wetter-Rosenthal, Klara Zeidler, Jacques Rosenbaum. Tähelepanu äratasid Obostjaninov-Krümmeri elevandiluust miniatuurid.
Koorelahutaja

Koorelahutaja on seade koore eraldamiseks piimast. Koorelahutaja leiutas 1877. aastal ja patenteeris 1878. aastal Rootsi insener ja tööstur Carl Gustav de Laval. Samal 1878. aastal toodi esimene koorelahutaja ka Eestisse Vana-Kuuste mõisa.
Koorelahutaja töötav osa on tsentrifuug. Piima õige kiirusega keerutades eralduvad sellest kooreosakesed (piimarasv) ja valguvad kogumisnõusse. Tsentrifuugimisega saab piimast eraldada kuni 99,8% piimarasva. Enne koorelahutaja kasutuselevõttu jäeti piim lihtsalt anumatesse mõneks ajaks seisma ning oodati, millal koor ise piima peale kerkib.
Pelmeenid

Päritolu

Pelmeenide päritolu kohta on mitu teooriat. Esimene väidab, et vene maadeuurijad avastasid need komi ja mansi rahvaste toidulaualt. Teise teooria kohaselt sõid vene jahimehed pelmeene pikkadel jahiretkedel, kandes neid lihtsalt kotis kaasas – pelmeenid olid külmakraadides kenasti külmunud ning lõkke peal neid keetes saadi toitev ja maitsev kõhutäis. Kolmanda ja kõige tõenäolisema teooria kohaselt pärinevad pelmeenid Hiinast ning Venemaa rahvad õppisid neid tundma mongolite kaudu. Igal juhul on teada, et Venemaal söödi pelmeene juba 16. sajandil.

Valmistamine

Pelmeenitainas koosneb jahust, munast, veest ja vähesest soolast. Lauale sõelutakse jahukuhi, selle keskele vajutatud lohku valatakse leige vesi, lisatakse muna ja sool ning sõtkutakse ühtlaseks tihkeks tainaks. Tainas rullitakse hästi õhukeseks leheks. Seejärel lõigatakse vormi või joogiklaasi servaga tainast välja kettad. Iga ketta keskele tõstetakse täidisepallike, keeratakse üks tainaäär üle täidise, surutakse kokku ja vormitakse poolkuukujuline pelmeen.
Keedetud, aurutatud või ahjus küpsetatud pelmeene serveeritakse erinevate kastmetega, hapukoore või sulavõiga. Venemaal lisatakse ka rohelist sibulat või soolakurki.

Hiina köök

Pärimuse järgi leiutati pelmeenid Hiinas Kolme Kuningriigi ajastul, umbes 225. aastal eKr. Hiina pelmeen koosneb tavaliselt hakklihast ja peeneks hakitud juurviljast, mis on pakitud tainatükikeste sisse. Tainas võib olla õhuke või paks. Populaarsemad lihatäidised koosnevad tavaliselt hakitud sea- või kanalihast. Võib isegi olla krevette ja kala. Lisaks käib seal juures Hiina kapsas, küüslauguköögiviljad ja hakitud muna. Muidugi võib igaüks valmistada täidise oma maitse järgi. Hiinas on see traditsiooniline roog, mida süüakse näiteks avaüritustel, eelmisel õhtul enne Hiina uusaastat ja erilistel peresündmustel.
Kaelkirjaku akaatsia

Levik

Levinud Aafrikas nii lõuna kui ka põhja pool ekvaatorit, põhjas levinud kuni Iisraelini. Introdutseeritud ka Austraaliasse.

Kirjeldus

Enamasti kuni 13 m kõrge, võra laius kuni 5 m. Tüvi püstine, laiuvate okkaliste okstega. Fülloodid helerohelised. Õied helekollased, piklikes kobarates, ilmuvad enne fülloode. Kaunad hallid, kõverad, keskmiselt 12 cm pikad.

Ökoloogia

Kasvukohana eelistab mitmesuguseid kuivi õhulisi muldi, on suhteliselt kuiva ja külmataluv. Kuivaperioodil heidab lehestiku maha. On tavalisemaid savannikoosluse puid, eriti oluline osa on tal Lõuna-Aafrikas Kalahari regioonis. Toidutaimeks paljudele savanniloomadele, eriti kaelkirjakutele. Austraalias on inimese poolt sissetooduna muutunud problemaatiliseks, tõrjudes välja kohalikke akaatsialiike.

Majanduslik tähtsus

On kogu oma laia levikupiirkonna ulatuses kasutusel peamiselt tarbepuiduna.
Bernhard Heinrich von Stryk

Bernhard Heinrich von Stryk (21. jaanuar (vkj 10. jaanuar) 1746 Pala mõis – 5. mail (vkj 23. aprill) 1829) oli Liivimaa mõisnik ja Venemaa keisririigi sõjaväelane.
Bernhard Heinrich von Stryk sündis Ariste ja Riidaja mõisniku Andreas Wilhelm von Stryki ja Gerdruta von Vietinghoffi pojana.
Stryk teenis aastail 1762–1768 Vene sõjaväes ning läks erru leitnandina. 
Pärast sõjaväeteenistusest lahkumist ostis ta 1773. aastal Riidaja mõisa ning 1786. aastal Voltveti ja Kärsu mõisa. Talle kuulusid ka Suure-Kõpu ja Taagepera mõis.
Andres Kõpper

Haridus

Kõpper sai hariduse 1996–2006 Tallinna Nõmme Põhikoolis, 1997–2009 Gustav Adolfi Gümnaasiumis, lisaks õppis 1996–2007 Nõmme Muusikakoolis klaverit ja akordionit, 2009-2010 Tallinna Ülikooli Balti Filmi ja Meediakoolis ning täiendas end Hispaanias Barcelonas.

Muusika

Kõpper oli eesti ansambli Tenfold Rabbit solist.
Pärast Tenfold Rabbiti tegevuse lõpetamist 2015. aasta veebruaris alustas ta uut muusikaprojekti NOËP. Esimene singel "Move" ilmus YouTube'i 22. märtsil 2015, järgmine singel "Game" 4. juunil 2015.
Aastal 2016 tuli juba hittlugu "Rooftop", mis on kogunud YouTube'is üle 700 000 vaatamise.

Filmid ja sarjad

Kõpper lavastas filmi "Vasaku jala reede" ning tegeles seriaalide "Nurjatud tüdrukud" ja "Restart" režiiga.
Järelkõla

Järelkõla ehk reverberatsioon on akustikas ja psühhoakustikas heli aeglane sumbumine kinnises või poolkinnises ruumis.
Järelkõla tekkimist põhjustab heli korduv peegeldumine ja hajumine ruumi piiretelt (nt seintelt) ja ruumis olevatelt esemetelt. Reverberatsioon tugevdab mõnevõrra kuulajani jõudvate helide taju nende kestuse kasvamise arvel, kuid liiga pikalt kestev järelkõla vähendab üksteisel järgnevate helide eraldatavust, mis näiteks vähendab kõne arusaadavust.
Järelkõla suurendamiseks või vähendamiseks kasutatakse tehnilisi vahendeid. Tuntumad neist on reverberaatorid ja kajamasinad.
Kenji Ogiwara

Kenji Ogiwara (jaapani 荻原 健司; sündinud 20. detsembril 1969 Kusatsus) on endine Jaapani kahevõistleja, kahekordne olümpiavõitja (1992 ja 1994), neljakordne maailmameister (1993, 1995 ja 1997) ja maailmakarikavõistluste kolmekordne karikavõitja aastatel 1993–1995.  
Ogiwara hakkas kahevõistlusega tegelema juba 1981. aastal ja lõpetas oma sportlaskarjääri 2002. aasta kevadel. Tema hobideks on muusika ja autosport.
Douglas Crockford

Douglas Crockford on USA tarkvaraarhitekt.
Crockford lõpetas San Francisco Osariigi Ülikooli raadio ja televisiooni erialal.
Ta töötas tarkvaraspetsialistina Ataris, Lucasfilmis ja filmikompaniis Paramount Pictures.
Ta töötas ka ettevõttes Nintendo, kui see oli valmis saanud arvutimängu "Maniac Mansion", mis ei läinud esialgu tsensuurist läbi keelekasutuse ja alastistseenide tõttu. Crockfordi ülesanne oli mängu muuta, nii et see tsensuurist läbi läheks. 1990. aastate alguses kirjutas ta sellest memuaarikogumiku "The Expurgation of Maniac Mansion", milles kirjeldas oma kasvavat rahulolematust ja sisepinget, kui Nintendo nõudmised muutusid järjest segasemaks ja vastuolulisemaks. Ta avaldas need mälestused ühes videomängude teemalises postiloendis ja need said mängu fännide seas populaarseks.
Crockford aitas välja töötada programmeerimiskeelt E, mis avaldati 1997.
Ta on Yahoo!'s JavaScripti vanemtarkvaraarhitekt ja JavaScripti süntaksikontrollija JSLint autor. Ta on ECMAScripti komitee liige. Ta on raamatu "JavaScript: The Good Parts" autor ning JavaScripti keele populariseerija. 
Crockford on populariseerinud JavaScripti olemasolevatel keelekonstruktsioonidel põhinevat kerget andmevormingut JSON, mida ta on soovitanud XML-i alternatiiviks. 2002 registreeris ta domeeni json.org ja pani andmevormingu kirjelduse sinna. 2006 spetsifitseeris ta selle andmevormingu ametlikult.
Eesti teaduslepe

Eesti teaduslepe on ühiskondlik kokkulepe Eesti teaduse ja innovatsiooni arengu kindlustamiseks.
Dokument allkirjastati Eesti Vabariigi Presidendi Kersti Kaljulaidi kutsel 19. detsembril 2018 Kadriorus.
Teadusleppe kohaselt tõstetakse teadus- ja arendustegevuse riiklik rahastamine kolme aasta jooksul (2020–2022) vähemalt 1 protsendini sisemajanduse kogutoodangust ning edaspidi hoitakse seda samal tasemel. Lisaks kokku lepitud rahastuseesmärgile võtavad leppega endale kohustused ka teadusasutused, teadlased ning Eesti ettevõtjad.
Teadusleppe allkirjastasid Eesti ühiskondlikus arutelus aktiivselt osalevate erakondade esimehed Jüri Ratas, Kaja Kallas, Kaul Nurm, Mihkel Kangur, Kristina Kallas, Züleyxa Izmailova, Helir-Valdor Seeder, Jevgeni Ossinovski, teadusasutuste esindajana Rektorite Nõukogu esimees Mait Klaassen, teadlaste esindajatena Eesti Teaduste Akadeemia president Tarmo Soomere ja Eesti Noorte Teaduste Akadeemia president Els Heinsalu ning suurimate ettevõtlusorganisatsioonide esindajatena Eesti Kaubandus-Tööstuskoja juhatuse esimees Toomas Luman ning Eesti Tööandjate Keskliidu juhataja Toomas Tamsar.
Leppe allkirjastamisest loobus viimasel hetkel Eesti Konservatiivne Rahvaerakond põhjendusega, et leppes seatud rahastuseesmärk on liiga väheambitsioonikas.
Peeter Urbla

Peeter Urbla (sündinud 2. juunil 1945 Türil) on eesti filmilavastaja ja -produtsent.
1969. aastal lõpetas ta Tartu Riikliku Ülikooli kunstiajaloolasena ja 1977. aastal Moskvas kaheaastased stsenaristide ja režissööride kursused mängufilmide lavastajana (juhendaja Andrei Tarkovski).
Arvutuslik neuroteadus

Arvutuslik neuroteadus, ka arvutuslik ajuteadus, on interdistsiplinaarne teadusvaldkond, mis uurib aju matemaatiliste mudelite abil ja üritab välja selgitada neid arvutuslikke põhimõtteid, mille põhjal aju töötab.
Ingliskeelse termini computational neuroscience võttis 1985. aastal kasutusele ameerika arvuti- ja neuroteadlane Eric Schwartz.
Eestis tegeldakse arvutusliku ajuteadusega Tartu Ülikoolis, kus on loodud arvutusliku neuroteaduse uurimisgrupp.
Ellen DeGeneres

Ellen Lee DeGeneres (sündinud 26. jaanuaril 1958 Metairies Louisiana osariigis) on Ameerika Ühendriikide koomik, saatejuht ja näitleja. Ta juhib alates 2003. aastast jutusaadet "The Ellen DeGeneres Show", mille eest ta on võitnud mitu Emmyt.

Isiklikku

DeGeneres on alates 16. augustist 2008 abielus Portia de Rossiga. DeGeneres on taimetoitlane, kes kutsub ennast "suureks looma armastajaks". De Rossi on samuti taimetoitlane.
Sloveenia veinid

Sloveenia veinid on veinid Sloveenia kolmest veinipiirkonnast, milleks on Podravje, Posavje ja Primorski.
Varem, Austria-Ungari impeeriumi ajal, olid Sloveenia veinid väga tuntud. Kui Austriast tulid peamiselt valged veinid, siis Sloveenia tootis häid punaseid veine. Viimase sajandi poliitilised sündmused ei ole Sloveenia veinitööstusele hästi mõjunud ja see on pisut soiku jäänud. Siiski on pärast riigi iseseisvumist veinitööstus jälle arenema hakanud ja saanud ka investeeringuid lääneriikidest. Samuti on Sloveeniale hästi mõjunud asukoht nelja väljapaistva veinitootjamaa vahel (Itaalia, Austria, Ungari ja Horvaatia).

Podravje

Podravje veinipiirkond asub Austria piiri ääres. Viinamarjakasvatus on koondunud Maribori ja Ormozi linna ümbrusse.

Posavje

Posavje veinipiirkonnast tulevad peamiselt veinid riigisiseseks tarbimiseks. Kvaliteeditase on suhteliselt madal.

Primorski

Primorski veinipiirkond asub Sloveenia rannikualal ja piirneb Itaaliaga. Sealt pärit veinid on Sloveenia parimate seas. Nende ainsaks miinuseks on kallis hind.
J. Lepik

J. Lepik oli eesti keelemees, volapüki keele oskaja.
Olof Palme

Sven Olof Joachim Palme (30. jaanuar 1927 Stockholm – 28. veebruar 1986 Stockholm) oli rootsi poliitik, Rootsi peaminister 1969–1976 ja 1982–1986.

Biograafia

Olof Palme sündis Stockholmis Östermalmil. Tal puudus traditsiooniline sotsiaaldemokraatlik taust: tema isa Gunnar Palme oli rikas kindlustusärimees ja vanaisa Sven Palme oli samuti ärimees ning liberaalist poliitik. Olof Palme ema Elisabeth Sophie von Knieriem oli pärit Liivimaalt, tema vanaisa Alexander oli Vene impeeriumi Senati peaprokurör ning Riiginõukogu liige. Isapoolsed esivanemad olid muuhulgas sellistest tuntud aadliperekondadest nagu von Born, de Geer, von Rotkirch, von Sydow jt. Olof Palme abikaasa Lisbet oli samuti kõrgest aadlisoost, krahvide ja vabahärrade Beck-Friiside perekonnast.
Palme oli sotsiaaldemokraat ja erakonna Rootsi Sotsiaaldemokraatlik Töölispartei juht alates 14. oktoobrist 1969 kuni surmani.

Tapmine

Olof Palmele ei meeldinud ihukaitsjaid kasutada. Neid polnud tal kaasas ka 1986. aasta 28. veebruari õhtul, kui ta koos naise Lisbetiga pärast kinos käimist kodu poole jalutas. Kui Palmed olid Sveavägeni ja Tunnelgatani ristmikul sisenemas metroosse, et sõita koju umbes kahe kilomeetri kaugusel vanalinnas, ilmus mõrvar, tulistas Palmele Magnum 357-st kuuli selga, saatis teise kuuli Lisbeti poole ning põgenes Tunnelgatani kaudu ida suunas. Palme suri silmapilkselt, mõnede hinnangute järgi koguni enne kukkumist. Lisbeti kuul ei tabanud.
Tema mõrv on siiani lahendamata. 1988. aasta detsembris arreteeriti mõrvas kahtlustatavana Stockholmi allilmas tuntud Christer Pettersson. Lisbet Palme tuvastas ta oma mehe tapjana, ning Pettersson läks kohtu alla, kus ta mõisteti 27. juunil 1989 süüdi, kuid ringkonnakohus vabastas ta hiljem süüdistuse vähese tõendatuse tõttu. 1990. aastate lõpus tuli ilmsiks uusi tõendeid Petterssoni vastu, kuid mais 1998 keeldus  Rootsi ülemkohus uut menetlust alustamast.

Tsitaat

Ütlen, et Sovet on kommunistlik diktatuurimaa, mille vastu tunneme samasugust vastikust, kui kõikide diktatuuride vastu. (30. augustil 1973; tsitaat on võetud Teatajast, tõlge rootsi keelest)

Mälestuse jäädvustamine

Alates 1987. aastast annab Olof Palme mälestusfond välja Olof Palme auhinda.
Artlenburgi konventsioon

Artlenburgi konventsioon või Elbe konventsioon (Elbkonvention) oli Hannoveri kuurvürstkonna Napoleon I armeele alistumist märkiv dokument, mille allkirjastas 5. juulil 1803 Artlenburgis Oberbefehlshaber Johann Ludwig von Wallmoden-Gimborn. See kaotas Hannoveri kuurvürstkonna ja algatas Prantsuse okupatsiooni.

Kontekst

Pärast seda, kui Napoleoni väed 4. juunil 1803 kindralleitnant Édouard Mortier juhtimisel kuurvürstkonna pealinna Hannoveri okupeerisid, taandusid ülejäänud Hannoveri väed Elbe põhjakaldale Saksi-Lauenburgi hertsogkonda, kuid sunniti varsti alistuma.
Hassanal Bolkiah

Hassanal Bolkiah Al-Mu'izzaddin Waddaulah ehk lühemalt Hassanal Bolkiah (sündinud 15. juulil 1946) on Brunei sultan alates 1967.
Ta sai valitsejaks pärast oma isa Omar Ali Saifuddien III loobumist troonist. Pärast riigi iseseisvumist Briti võimu alt (1984) on kogu võim tema käes, ta on ka peaminister.
Nafta- ja gaasirikka kääbusriigi peana on ta pälvinud maailma rikkaima inimese maine: tema vara hinnatakse 22 miljardile USA dollarile, kaasa arvatud hotellid "Dorchester" ja "Beverly" Londonis ning 40 miljardile dollarile hinnatav maailma suurim palee. Hariduse sai ta Briti sõjakoolis.

Tiitlid

Koos kõigi tiitlitega on sultani nimi Ke Bawah Duli Yang Maha Mulia Paduka Seri Baginda Sultan Haji Sir Hassanal Bolkiah Al-Mu'izzaddin Waddaulah ibni Almarhum Sultan Sir Omar Ali Saifuddin.

Autod

Kui palju autosid tal on, ei teata. On esitatud arve tuhandest viie tuhandeni. Sealhulgas on kakssada Rolls-Royce'i, mis on maailma suurim Rolls-Royce'ide kollektsioon. 1990. aastatel ostis Hassanal Bolkiah ligi poole Rolls-Royce'i toodangust. Hulgaliselt on tema valduses ideeautosid, samuti iga Vormel 1 maailmameistri vormeliauto alates 1980. aastast (eelistatavalt see, mida ta viimasel etapil juhtis).
Tammiku vald (Kose kihelkond)

Tammiku vald (saksa keeles Tammik) oli vald Harjumaal Kose kihelkonnas. Vald eksisteeris 1866–1891 ja siis liideti see vald Kose-Uuemõisa vallaga.
Tsirgumäe soo

Tsirgumäe soo on soo Võru maakonnas Rõuge vallas. Soo jääb Haanja looduspargi territooriumile.
Soo turbakihi paksus on 3,8–6,0 m.
Askim

Askim on linn Norras Østfoldi maakonnas, Askimi valla keskus.
Linnastaatuse sai 1996. aastal. Elanike arv 14 259 (2017).
Askimis on sündinud näitleja Vivika Polin ja laskesuusataja Halvard Hanevold.